AlexejDobrolubov/national_council_slovak_2010 huggingface dataset:
33. schôdza NR SR - 3.deň - B. popoludní
Dátum: 2025-03-27
Poslanec: Jurík, Beáta (PS)
Druh vystúpenia: Vystúpenie s faktickou poznámkou

113. No, pán kolega Glück, ja som strašne šťastná, že si takto ctíte demokratické procesy v Národnej rade. To je skutočne až obdivuhodné z vašej strany. A som teda rada, že ste si to rozmysleli aj s vaším pozmeňujúcim návrhom, ktorého cieľom bolo zbaviť premiéra ústavnej povinnosti chodiť na náš výbor pred tým, než odíde do Bruselu. Zároveň ste sa tak snažili pravdepodobne teda ponížiť svojho koaličného partnera, a to sa vám svojím spôsobom aj podarilo, ale teda som rada, že nakoniec z toho nebude, ako povedal pán premiér, tretia svetová vojna. Mimochodom, tej tretej svetovej vojne môže zabrániť iba váš veľmi dobrý blízky známy pán Putin, keď prestane útočiť na rôzne krajiny a ďalšie krajiny. A teda som rada, že pán premiér sa nebude vyhýbať svojim povinnostiam a vyzvala by som k tomu, aby aj ostatní ministri, ktorí majú chodiť na náš výbor, aby tam chodili. A bola by som rada, keby ste si tie demokratické procesy ctili aj na samotnom výbore a prestali obmedzovať opozíciu v jej možnostiach pýtať sa premiéra na stanoviská, s ktorými chodí do Bruselu. Možnože potom aj váš ďalší koaličný partner pán Danko by nebol taký prekvapený z toho, že podporujete sankčné balíky a podobne. Ďakujeme pekne ešte raz a budeme za váš pozmeňujúci návrh hlasovať. (Potlesk.)
33. schôdza NR SR - 1.deň - B. popoludní
Dátum: 2025-03-25
Poslanec: Jurík, Beáta (PS)
Druh vystúpenia: Vystúpenie s faktickou poznámkou

180. Ďakujem za slovo, pán predsedajúci. No, pán minister Kaliňák je minimálne tak dobrý obchodník ako rečník, si myslím, ako odprezentoval ten svoj návrh zákona, tak on mi ho normálne tak predal. A koniec koncov aj pán kolega Valášek, aj pán kolega Krúpa len potvrdili to, že sa v tom zákone nachádzajú dobré veci, napríklad čo sa týka tej reformy záloh. Ja som sa len celý čas tak sama seba pýtala, že no ale načo nám toto všetko bude, keď ten Rus aj tak raz odíde. Alebo teda ak by som mala citovať aj vášho pána štátneho tajomníka z ministerstva obrany, keby nás niekto napadol, a teda nevravím, že to Rusko, ale však otázka tak znela, tak nám hrozí kapitulácia alebo kolaborácia. Tak načo všetky tieto dobré veci?
33. schôdza NR SR - 1.deň - B. popoludní
Dátum: 2025-03-25
Poslanec: Jurík, Beáta (PS)
Druh vystúpenia: Vystúpenie s faktickou poznámkou

99. Ďakujem za slovo, pán predsedajúci. Pán kolega, vy ste sa tak pýtali, že čo robí tá Európska komisia alebo tá zlá Európska únia momentálne. A viete, mňa tu už tak počastovali, že som hovorkyňou Európskeho parlamentu, tak teraz budem... Nie vy, ale však ja som to nebrala ani ako za niečo zlé, skôr za kompliment, ale tak teraz budem takou hovorkyňou Európskej komisie, pretože Európska komisia ku nám posledné dni vyslala dvoch expertov, ktorí majú teda posudzovať tie opatrenia, ktoré prijíma naše ministerstvo, a majú zároveň pomôcť riešiť situáciu, a tiež aj sám minister Takáč povedal, že je, samozrejme, v kontakte s Európskou komisiou a rokujú o kompenzáciách. Momentálne tie kompenzácie sú vo výške 50 % tých strát, aby teda kompenzovali našim hospodárom to, o čo prídu. Je na našich ministroch a konkrétne aj na vašom bývalom pánovi kolegovi, ktorý teraz obsadil ministerstvo hodnôt za funkcie MIRRI, aby vyjednal v Európskej komisii ešte lepšie finančné kompenzácie, takže ak sa pýtate, že čo robia, no tak toto robia a bez nich by sme určite nevedeli túto situáciu riešiť, dúfam, efektívne a uvidíme teda, že čo to dá, ale toto robí Európska únia. Tak prosím vás, nezavádzajte tu ľudí, že sa iba pozerajú na to, ako u nás idú hospodári trpieť a nezavádza tu neviem aké opatrenia alebo sankcie voči Poľsku, ktoré, si myslím, a to nie som odborníčkou, reagovalo adekvátne a možno keby sme aj my boli reagovali takýmto spôsobom, keď sme sa dozvedeli o nákaze v Maďarsku, tak tiež sme to tu asi nemuseli mať. Ale vravím, ja nie som odborníčka, ale čo sa týka tej Európskej komisie, tak ona koná. Ďakujem.
23. schôdza NR SR - 9.deň - A. dopoludnia
Dátum: 2024-12-06
Poslanec: Jurík, Beáta (PS)
Druh vystúpenia: Vystúpenie s faktickou poznámkou

94. Ďakujem, pán kolega, za vašu analýzu, najmä teda toho pozmeňovacieho návrhu, ktorý sa týka výboru pre európske záležitosti, a absolútne s ňou súhlasím, že sa jedná o akúsi snahu urobiť z výboru, ktorý má špeciálne postavenie, len ďalší akýsi vraj výbor, ktorý by sa podobal na to, čo tu zažívame pri hodine otázok a síce len trápne divadielko. A ja sa pravdepodobne teda aj podľa toho, že ako sa bude situácia ohľadom tohto pozmeňováka vyvíjať, vyjadrím pred tretím čítaním, takže asi tu budeme zase z radov koalície počuť také to bučanie, že Ježiš, Bože, zase. Takže už vopred upozorňujem. Ale dnes som iba chcela povedať, že ja považujem za maximálne drzé a prepáčte mi teda za ten výraz, ale neviem to ináč pomenovať, že poslanec, ktorý ani nie je riadnym členom daného výboru, ale náhradným členom, ktorý sa nikdy nezúčastnil žiadneho rokovania tohto výboru, si dovolí takýmto spôsobom zasahovať do kompetencií a fungovania výboru, ktorý, ešte raz, má špeciálne postavenie, pretože je navyše jeho fungovanie regulované aj ústavným zákonom. A ak teda cieľom tohto pozmeňovacieho návrhu bolo odbremeniť pána premiéra od toho, aby niekedy, keď mu to časovo nevychádza, nemusel ísť na výbor, tak to sa dá urobiť úplne inak a my sme doteraz aj vo výbore nie raz boli ochotní nejakým spôsobom sa prispôsobiť. Výbor totižto vždy, čo sa týka tých časov, sa prispôsoboval termínom úradu vlády. Takže to sa jedná čisto o akúsi výhovorku, že niekedy to nesedí a pán premiér sa potom musí ponáhľať. Tu ide o niečo úplne iné, a síce ako ste to veľmi dobre, pán kolega, pomenovali, o snahu spraviť z tohto výboru hodinu otázok 2. Ďakujem.
23. schôdza NR SR - 7.deň - A. dopoludnia
Dátum: 2024-12-04
Poslanec: Jurík, Beáta (PS)
Druh vystúpenia: Vystúpenie s faktickou poznámkou

52. Ďakujem, Julo, že si opäť vystúpil a dal si nám tak možnosť aj reagovať a viesť tu konštruktívnu debatu, aspoň teda doteraz. Mne sa veľmi páči, ako táto vláda si zvolila za jednu svojich vlajkových lodí počas kampane aj kvalitu, rozdielnu kvalitu potravín v rámci EÚ. Ale to, že tie ceny sú rozdielne, tak to ich očividne nezaujíma. Ja som ešte v tej predchádzajúcej faktickej nestihla pripomenúť aj ten tvoj portál Ficovepotraviny.sk, kde teda mapuješ rozdiely potravín, a ja som si na to klika a skutočne, že niekedy tie rozdiely sú enormné, aj cez 180-200 %, a myslím si, že ľudia by, by to určite mali vidieť. My sa tu zhodneme v rámci opozície na tom, alebo teda aspoň doteraz sme to hovorili, že táto vláda nedodržala svoje predvolebné sľuby. Ale ako sa nad tým zamýšľam, tak sa mi zdá, že oni to dodržali, len my to zle chápeme. Oni totižto sľubovali lacnejšie potraviny, kým nezvýšia DPH. Potom už budú drahšie. Ďakujem.
23. schôdza NR SR - 7.deň - A. dopoludnia
Dátum: 2024-12-04
Poslanec: Jurík, Beáta (PS)
Druh vystúpenia: Vystúpenie s faktickou poznámkou

44. Ďakujem za slovo a ďakujem aj, pán kolega, za toto vaše uznesenie. Ja veľmi oceňujem napríklad to, že v ňom pripomínate to, že za ten nárast cien potravín nemôžu sankcie voči Rusku, ako často počúvame z druhej strany, ale že za to môže ničím nevyprovokovaná vojna Ruska, teda napadnutie Ruska... napadnutie Ukrajiny Ruskom. Taktiež veľmi oceňujem, že sa venujete tejto téme už dlhé mesiace a že poukazujete na tie rozdiely cien, napríklad aj s Poľskom, pretože toto je veľmi dôležité ľuďom pripomínať, že čo táto vláda sľubovala, a síce zníženie cien potravín, a nie stabilizáciu a to je tiež jedna, jedna z viet tohto uznesenia, ktoré veľmi oceňujem, že teda malo prísť k znižovaniu cien, nie k stabilizácii. No nakoniec čo dodali, tak je práve zvyšovanie cien, pretože tá zvýšená DPH, ktorá sa bude uplatňovať od budúceho roka, to zvýšenie spôsobí, čiže bude to vlastne presný opak. Ja by som sa vás chcela ale opýtať a v dobrom, lebo na konci tej, toto uznesenia vy vyzývate vládu, aby prijala opatrenia, ktorými bude priamo regulovaná cena potravín, takže či teda voláte vyslovene po priamej regulácii, tak ako to bolo napríklad v Maďarsku, lebo v Maďarsku to spôsobilo, že to zvýšilo ceny niektorých potravín, a zasiahlo to teda najmä tie nízkopríjmové domácnosti a taktiež to malo dopad priamo na maďarské produkty, ktoré boli drahšie ako niektoré dovážané produkty, a to by vlastne sa mohlo stať aj na Slovensku, že je tam vlastne toto riziko alebo nebezpečenstvo, tak ako sa vy ako ekonóm na to pozeráte. Ďakujem pekne
23. schôdza NR SR - 7.deň - A. dopoludnia
Dátum: 2024-12-04
Poslanec: Jurík, Beáta (PS)
Druh vystúpenia: Vystúpenie s faktickou poznámkou

6. Ďakujem za slovo, pán predsedajúci. A ďakujem aj tebe, Tamara, za tvoju veľmi odbornú analýzu, opäť raz. Ja by som sa chcela skôr dotknúť takej politickej úrovne, a síce ty si veľa hovorila o tom, že ako pán prezident prebral naše argumenty, alebo teda tvoje, ako uvádza rovnaké argumenty, a keď si tu apelovala mesiace na ministra Tarabu, tak on to akosi nepočúval, no ale očividne to počul prezident. A ja som mala také trošku déja vu s Trestným zákonom, keď vtedy teda ešte my sme mali „našu prezidentku“, a to teda uvádzam, teda dávam to do úvodzoviek, a keď ona prebrala vtedy tie argumenty, tak sa tu na nás spustila spŕška kritiky o tom, že ale však ona len opakuje to, čo vy hovoríte, no a zrazu to opakuje váš vlastný prezident. Tak mňa by tak veľmi zaujímalo, že ako sa k tomu táto koalícia postaví, a mňa vlastne celý čas tu veľmi bavilo, že hovoríš, že ako s ním súhlasíš, lebo vlastne on súhlasí s tebou, a tak som taká zvedavá, že či aj jeho vlastní, lebo v tomto prípade skutočne môžeme povedať, že sa jedná o jeho vlastných koaličných poslancov a poslankyne, ako si oni preberú túto argumentáciu a ako sa zachovajú. Obzvlášť teda napríklad pri tých dopadoch na samosprávy, pretože vieme, že my sme vraj bratislavská kaviareň a sociálni demokrati z druhej strany sú zase tí z regiónov, tak ako aj toto budú vysvetľovať napríklad v tých obciach, že ešte aj prezident na to apeloval a oni to nezmenili. A teda pobavil ma aj ten koniec, že prezident síce mal výčitky, ale potom prišiel iba s takou čiastkovou zmenou, tak ja som zvedavá, že či napríklad niekto tu v parlamente skutočne vypočuje tú jeho kritiku a či tu budeme mať nejaký návrh, aby sa tento zákon opravil, pretože hovorím, tentokrát vám to nehovoríme my, ale však váš vlastný prezident.
23. schôdza NR SR - 5.deň - B. popoludní
Dátum: 2024-12-02
Poslanec: Jurík, Beáta (PS)
Druh vystúpenia: Vystúpenie s faktickou poznámkou

151. Ďakujem za slovo, pán predsedajúci. Ja budem veľmi stručná. Ja len, že veľmi podporujem tento návrh zákona, pretože pre nás, ktorí teda máme občianske preukazy, tak sa to môže zdať ako úplná banalita vlastniť jeden a sme radšej, keď sa nás nikto naň nepýta, alebo keď ho od nás nikto nepýta. Ale skutočne pre týchto ľudí je práve tá nemožnosť legitimizovať sa často aj prekážkou či už teda v nájdení si bývania, alebo aj v nájdení si práce. Čiže ono skutočne táto kartička, ktorá je pre nás bežná, priam bezvýznamná, môže pre niekoho predstavovať vstupnú kartičku do nového života, pretože si nájde prácu, si nájde bývanie. Takže skutočne niečo, čo bude v porovnaní s neadresnými riešeniami stáť skutočne málo verejné financie, ale môže pomôcť veľa ľuďom, je rozhodne návrh zákona, ktorý by sme mali podporiť. Ďakujem.
23. schôdza NR SR - 5.deň - B. popoludní
Dátum: 2024-12-02
Poslanec: Jurík, Beáta (PS)
Druh vystúpenia: Vystúpenie s faktickou poznámkou

101. Ďakujem za slovo, pán predsedajúci. Ja by som do dôvodov, ktoré ste, pán kolega Čaučík, veľmi presne a správne pomenovali, pridala aj fakt, že sa často jedná o sexistické reklamy obsahujúce zobrazenia, ktoré ponižujú, dehonestujú, zosmiešňujú alebo znevažujú ľudí na základe ich rodu, a to najmä používaním takých tých stereotypných obrazov a spredmetňovaním osôb. A jedná sa teda prevažne o ženské telá, ktoré bývajú zneužívané ako objekty na priťahovanie pozornosti a zatraktivizovanie tohto sektora, a takéto sexistické a sexualizované... pán predsedajúci, vám je to smiešne? Nie? Zobrazovanie ženských tiel ako akýchsi objektov hazardu samozrejme považujem za dehonestujúce a ponižujúce voči ženám. A kolega Stachura mi zobral slová z úst, keď povedal, že vedome ovplyvňujú podvedomie ľudí, a preto by sme sa mali zamyslieť nad škodlivými efektami takýchto reklám na spoločnosť. No skutočne takýto typ reklám prehlbuje tie stereotypné predstavy a upevňuje rodové rozdiely a aj preto podporujem tento váš návrh. Ďakujem.
23. schôdza NR SR - 5.deň - B. popoludní
Dátum: 2024-12-02
Poslanec: Jurík, Beáta (PS)
Druh vystúpenia: Vystúpenie v rozprave

71. Ďakujem za slovo. My v tomto pléne veľa hovoríme o tehotných ženách a o tom, ako by sme im mali pomáhať počas tohto obdobia. Ale väčšinou sa to robí tak, že nikoho nezaujíma tá vôľa tých tehotných žien a teda čo chcú. A mnoho ľudí, ktorí sa snažia teda predkladať nejaké zákony vraj pomoci ženám, tak sa snaží naopak rozhodovať za ne. A naopak tento zákon, tento návrh od kolegýň Petrík a Plavákovej je presne o rozhodovaní tých žien, že jednoducho, ak sa im stane táto tragická udalosť počas tehotenstva, tak sa môžu rozhodnúť, však nemusia si uplatniť to voľno, ale môžu od svojho zamestnávateľa žiadať tento čas na trúchlenie. A ja by som tu len chcela poznamenať a teda poprosiť aj kolegov a kolegyne z konzervatívnych strán, pretože ja už nemám veľa nádejí a očakávaní, čo sa týka koalície, ale teda aspoň od opozície, že toto nie je v skutočnosti žiadny progresívny zákon, žiadna ideológia, nič liberálne, ale práve naopak, že ja tam vidím niečo, čo môžeme nazvať aj spoločnými hodnotami, pretože týmto ženám jednoducho, ktoré prídu o svoje vytúžené dieťa, tak dáme čas na trúchlenie. A ja si teda neviem predstaviť, že na čom inom by sme sa už viac mohli zhodnúť naprieč demokratickým spektrom ako na tom, že človek, ktorý príde o blízku osobu, by mal dostať dostatočný čas na to, aby sa s touto stratou nejakým spôsobom vysporiadal. Takže vopred ďakujem najmä opozičným kolegom a kolegyniam za podporu tohto zákona. Ďakujem.
23. schôdza NR SR - 5.deň - B. popoludní
Dátum: 2024-12-02
Poslanec: Jurík, Beáta (PS)
Druh vystúpenia: Vystúpenie s faktickou poznámkou

56. Ďakujem za slovo, pán predsedajúci. Jak že dnešný deň sme tak trochu venovali číslami, tak som si tiež nejaké pripravila. A obzvlášť teda pre poslancov a poslankyne koalície, ktorí niekedy váhajú nad tým, koľko stojí rožok alebo mlieko, tak ja by som im chcela ozrejmiť, koľko stojí taká výbava pre prvákov a prváčky. Základná výbava 30 eur. Výbava na výtvarnú výchovu 60 eur, školská taška v rozmedzí medzi 60 až 100 eur. Ďalej tu máme fľašu, desiatovník, vrecúška na prezuvky, telesnú výchovu, prezuvky do školy. No a táto suma sa teda môže vyšplhať až do výšky 250 až 300 eur, pričom prídavok na dieťa, ktorý rodičia dostávajú každý mesiac, je vo výške 60 eur. To znamená, že rodič, ktorý nemá úspory, ktorý žije takpovediac od výplaty do výplaty, by si musel celý prídavok na dieťa v hodnote 60 eur odkladať a teda neminúť ho na starostlivosť na dieťa, ale odkladať na kúpu školských potrieb počas doby piatich mesiacov. Čiže celých päť mesiacov tomu dieťaťu nekúpi nič iné, len šetrí na to, aby mu v auguste mohol kúpiť potrebnú výbavu do školy. A ako povedala teda aj kolegyňa Plaváková, tak my navrhujeme, nenavrhujeme teda žiadny rozdiel v tej výške prídavku, ktorý by ostal tých 110 eur a teda nebol by tam žiadny dopad na rozpočet, ale čisto to, aby sa tento prídavok, ktorý je, prepáčte mi za výraz, nezmyselne vyplácaný v októbri, keď už rodičia teda musia všetky potreby deťom zabezpečiť na september, tak aby bolo toto vyplácanie posunuté na skorší mesiac, a síce na júl. Takže ja vás vopred prosím o podporu tohto návrhu, ktorý je skutočne dobrý a pomôže veľa rodinám. Ďakujem.
23. schôdza NR SR - 2.deň - B. popoludni
Dátum: 2024-11-27
Poslanec: Jurík, Beáta (PS)
Druh vystúpenia: Vystúpenie s faktickou poznámkou

132. Ďakujem pekne za slovo. Ja sa nechcem obsahovo vyjadrovať k návrhu tohto zákona, lebo to si myslím, že v prvom čítaní to už dostatočne detailne spravila moja kolegyňa pani poslankyňa Bihariová. Ale ja by som sa tak chcela pozastaviť nad tým, že koľká oprava toho, čo ste spôsobili v decembri, alebo teda čo ste si potom schválili vo februári, už toto je. My sme vás na to celý december počas tej obštrukcie, ktorá vám mimochodom dovolila aj tie diskusie s Európskou komisiou, pretože ste ich nespravili preventívne predtým, ale teda vďaka tej obštrukcii ste nakoniec s Európskou komisiou komunikovali a tá od vás žiadala niekoľko úprav či už teda v Trestnom zákone, alebo aj v ďalších. A ja teda nechcem toto nazvať novelou novelizovanej novely, ktorú ste opäť novelizovali a tak ďalej, lebo ja už ani neviem vlastne, koľká je toto oprava, pretože skutočne neopravujete Trestný zákon. Áno, toto sa jedná o iný zákon, ale tiež to vyplýva z požiadaviek Európskej komisie, jednej z požiadaviek a boli mnohé. Aj vďaka tomu si myslím, že vám odblokovali tú štvrtú platbu, ktorá teda čakala na to, že aké garancie toho, že na Slovensku skutočne budú finančné záujmy EÚ chránené, im dáte. A ja som aj bola s pánom Gašparom v jednej takej diskusii, kde vravel, že vlastne Európska komisia nás núti, že doslova je to úplne nefér, lebo má dvojaký meter. A tak ja si skutočne nemyslím, lebo ináč by ste vlastne tieto zmeny ani tu nepresadzovali. A opäť to robíte na niekoľkokrát s pozmeňovákmi a, ale viete čo, ja som v podstate aj rada, že to robíte, lebo aspoň keď už ten náš rozpočet, naše slovenské peniaze nebudú chránené, tak aspoň tie peniaze z EÚ budú musieť ako-tak byť, aj to len kvôli tomu, že vás k tomu, áno, skutočne prinútila Európska komisia, pretože vám ich nepošle iba tak. Ďakujem.
19. schôdza NR SR - 12.deň - B. popoludni
Dátum: 2024-10-01
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

6. Ďakujem za slovo. Hovoril si vo svojej rozprave, že minister za to nemôže. Ale môže, môže za to. Môže za to, že sa vyhovára na samosprávy, ako trpeli, a pritom sám v konsolidačnom balíku im seká rozpočty, aj VÚC-kam, aj samosprávam a ja hovorím, že ono sa to po tej najbližšej koaličnej rade, ešte sa to zmení. A ešte to budeme vidieť, ako tu pán minister bude otvárať rozpravu, lebo ešte budú aké pozmeňováky po zajtrajšej koaličnej rade. Môže za to, že sa zvýši DPH? Áno, môže. Môže za to, že sa znížia mzdy? Jasné, môže, aj tým zdravotníkom, ktorí toho Roberta Fica zachraňovali, aj za to môže, že im zosekajú mzdy. Môže za to, že sa zvýšia dane aj tým podnikateľom 24 %? Veď to nie je konkurencieschopné, áno, môže za to. Môže za to, že dôchodci prídu o rodičovský dôchodok? Môže. Môže za to, že deti nedostanú peniaze? Jasné, že môže. Však sám to navrhuje, sám je pod to podpísaný, ešte to aj obhajuje. A nepočúva ani tie matky, ktoré mu prídu osobne povedať, ako je to ťažko vychovávať v mnohopočetnej rodine deti. Môže za to, že je schválený Trestný zákon nový a že boli znížené sadzby trestné? A kvôli tomu začali nanovo daňové podvody, lebo už nie sú ľudia trestaní za to? Že si vedia dovoliť práve kvôli tomu, že on to spôsobil? Áno, môže za to. A môže za to, že do histórie bude zapísaný ako ten minister, ktorý prišiel zo stretnutia s maďarským ministrom financií a priniesol tú transakčnú daň? Áno, môže za to, aj tam bude podpísaný. Čiže ja by som povedal, pán minister financií sa z toho proste nevykrúti. Áno, môže za to. Môže za to všetko, čo je v tom konsolidačnom balíku a je zodpovedný práve za tie kroky, ktoré to doviedli až tam, čo teraz obhajuje. Ďakujem pekne.
19. schôdza NR SR - 12.deň - A. dopoludnia
Dátum: 2024-10-01
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

12. Pán minister, toto čo ste predviedli, to bolo ako absolútny amaterizus. Prosím vás, nabudúce, keď budem rozprávať v rozprave, tak sa nerozprávajte s pani kolegyňou, dobre počúvajte, robte si tie poznámky správne. Lebo potom sa nemusíte strápňovať s niečím, čo ja som vôbec ani nepovedal v pléne a chcete na to reagovať. Druhá vec, vy ste sľubovali lacnejšie energie a lacnejšie potraviny, tak teraz sa nesťažujte, že to neplníte a že my na to upozorňujeme. Sú to vaše predvolebné sľuby. Oblepili ste tými bilbordami celé Slovensko. Hovoríte tu o nejakých drogách, hovoríte tu o nejakých daniach. Vy ste si schválili trestné kódexy, upravili ste trestné zákony tak, že sa zvyšuje kriminalita a že do 20 000 eur, ako hovorila kolegyňa, daňové podvody nie sú trestným činom a o tom svedčí aj horší výber dane. 500 miliónov eur ročne strácate na horšom výbere daní. Tam sústreďte svoju pozornosť. Somariny, ktoré ste tu schválili, ktoré ubližujú Slovensku, idete látať tak, že tie peniaze vytiahnete ľuďom z vrecák. To je tá pravda! Sami ste si rozpočet na tento rok schválili a teraz tu plačete, čo ste si to vlastne schválili a snažíte sa to hodiť na kadekoho iného. Hovoríte, že ďakujete samosprávam, ale vy sám ste v tomto konsolidačnom balíku tým samosprávam sekol po krížoch, lebo ste zobrali rozpočet aj VÚC- kam aj obciam. A skrývate to za nejaké materské školy. Tak vám poviem možno novinku, VÚC-ky materské školy nemajú a beriete to aj obciam, ktoré materské školy nemajú, o čom vedia aj vaši poslanci, však som sa s nimi o tom bavil a nesúhlasia s tým. Druhá vec, pán minister, toto je úplne že amatérsky pripravené. Každý deň to meníte. Tie daňové sadzby sa zmenili už aj päťkrát pri niektorých položkách. Včera to bolo inak, zajtra to bude inak. Normálne sme tu jak na tureckom trhu. Vy tu dávate plamenné reči, ale povedzme si pravdu. To, čo aj včera odznelo na výbore. Koaličná rada bude v stredu, takže vo štvrtok, vám garantujem, že tu budete znova stáť a budete hovoriť nové veci, lebo Danko vás uprace a budú úplne zase tie sadzby inak vyzerať. (Potlesk v sále.)
19. schôdza NR SR - 10.deň - B. popoludni
Dátum: 2024-09-26
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

54. Ja sa ospravedlňujem, ja normálne keď som teraz tu faktickú počul predchádzajúcu a videl som ministra financií, ako tomu tlieska, tak aj mi troška vyschlo v ústach musím povedať, že kam táto krajina sa uberá a aké sú teda fakty a čo sa dá s tými faktami robiť a ako sa dajú dezinterpretovať. Ale toto je úplný odraz toho, čo aj vlastne ty si ukázal Igor v tej rozprave, jednoznačné fakty a čísla hovoria, ako sme hospodárili a že sme hospodárili najlepšie spomedzi všetkých krajín eurozóny a spomedzi, áno, lepšie ako priemer krajín eurozóny a lepšie ako priemer krajiny Európskej únie. Je to tak, pán minister, ďakujem za potlesk, áno, ďakujem. Lebo ste to nedokázali ani v jednej svojej vláde, pán minister, som rád, že si to uvedomujete. Ale zároveň si demaskoval to, čo tí sociálni demokrati robia. Lebo povedať, že chcete lacnejšie energie. A ľudia ich kvôli tomu volia v nádeji, že budú mať lacnejšie energia a nakoniec sa ich nikdy nedožijú, lebo lacnejšie energie nebudú. Budú drahšie o 30 %, vybavené. Chcete lacnejšie potraviny? Holt, nie sú. Žiadne lacnejšie potraviny ste neurobili, pán Kamenický. Ani pán Danko. Že zastavíte to zdražovanie. Že chcete kľud, že pokoj zaslúži si Slovensko, žiadny chaos. Tak najprv som počul minulý týždeň o 5 %, potom 23, potom 5, 23, 5, ja už ani neviem. Tá daň z transakcií je najprv nula, 35, potom nula, 40. Veď vy si robíte srandu z toho národa. A ešte to tu obhajujete. Normálne stresujete tých ľudí na tých uliciach, čo mi hovorili hotelieri, že už chceli zatvárať, teraz budú otvárať. Či ako teraz budú? Perfektné. A to je normálne turecká tržnica, čo robíte. To je amaterizmus, diletantizmus, to ste vy. (Potlesk.)